AlexejDobrolubov/national_council_slovak_2010 huggingface dataset:
3. schôdza NR SR - 1.deň - B. popoludní
Dátum: 2020-03-24
Poslanec: Beluský, Martin (ĽS Naše Slovensko)
Druh vystúpenia: Vystúpenie s faktickou poznámkou

109. Ďakujem za slovo. Tomáš, ty aj niektorí ďalší rečníci rozprávali o tom spornom čl. IV tohto zákona, ktorý hovorí o tom odpočúvaní a zaznamenávaní týchto údajov. Ale nejak sa v rozprave vyhla tá téma alebo resp. ten čl. II, ktorý hovorí o tom, akým spôsobom by sa mal novelizovať zákon o Súdnej rade, kde dopĺňame kompetenciu Súdnej rade, aby mohla svojho predsedu odvolať nielen kvôli zdravotným podmienkam alebo kvôli tomu, že si neplní svoje povinnosti, ale aj kvôli tomu, ak by jeho zotrvanie vo funkcii mohlo byť ohrozením dôveryhodnosti súdnictva alebo dobrej povesti súdnictva. Ja teraz nechcem hodnotiť po obsahovej stránke, či tento návrh je dobrý alebo zlý, to teraz nie je podstatné, len chcem upozorniť na to, že my by sme nemali zneužívať túto krízovú situáciu na prijímanie takých opatrení alebo takých ustanovení zákona, ktoré by mali podliehať štandardnému medzirezortnému pripomienkovému konaniu, a nemali by sme takéto opatrenia, ktoré nijakým spôsobom nesúvisia so šírením nákazy toho vírusu COVID-19 na to, aby sme tam implementovali veci, ktoré s týmto legislatívnym procesom nemajú nič spoločné. Ďakujem pekne.
27. schôdza NR SR - 1.deň - B. popoludní
Dátum: 2021-04-30
Poslanec: Bubnár, Jozef (OĽANO)
Druh vystúpenia: Vystúpenie s faktickou poznámkou

64. Ďakujem za slovo. Ja som srdcom učiteľ a človek, ktorý sa vždy vo všetkom snaží vnímať dobro. Tak by som začal možno tak obrazne. Pred niekoľkými rokmi som sedel s jedným kamarátom na takej terase reštaurácie a pili sme víno. Ja teda nie som žiaden odborník, ale viem rozoznať iba teda, že víno je biele, červené alebo ružové, každopádne to červené, ktoré sme pili, bolo fakt fantasticky vyvážené v chuti a povedal som si vtedy, že fakt nič tak dobré som ešte nepil. Ale v jeden moment mi do pohára vletela mucha a ja som podľahol zrazu takému, dnes sa to moderne povie, že negatívnemu vibu a zobral som to víno a proste tak s hnusom som ho vylial do tej trávy. A v tej chvíli mi napadlo, že toto je taký obraz dnešnej doby. My za každú cenu chceme iba 110-percentnú dokonalosť. Vždy, keď sa objaví čo len najmenšia muška, nejaká najmenšia chyba, častokrát tak s hnusom vylejeme preč. A ja ti chcem, Igor, poďakovať, že si teraz vo svojom príhovore tak vyzdvihol všetky tie pozitívne veci od práce našich ministrov cez možno štúdiu v časopise Lancet až po rôzne iné veci, ktoré táto vláda urobila a o ktorých veciach teda hovoril aj pán premiér Heger vo svojom príhovore. A to ma utvrdilo v tom, že to víno je dobré. Samozrejme, že tie mušky sa tam objavili a z času na čas prišli, nie sme bezchybní, ale dávam naozaj veľkú nádej novej vláde Eduarda Hegera a ja ďakujem za všetko, čo si... (Prerušenie vystúpenia časomerom. Potlesk.)
23. schôdza NR SR - 3.deň - A. dopoludnia
Dátum: 2021-01-28
Poslanec: Bubnár, Jozef (OĽANO)
Druh vystúpenia: Vystúpenie s faktickou poznámkou

132. Ďakujem za slovo. Kolegyňa Maťka, ty máš taký upokojujúci hlas a charizmu, že sme tu dosiahli takú naozaj peknú idylku, že aj opozícia, aj koalícia tak pekne, vecne reagujeme, tak naozaj ti za to ďakujem, aj za celú tú tvoju prácu, ktorú si tomu venovala. Čo robí našu dobu takou výnimočnou, je vlastne možnosť voľby. Možnosť voľby vo všetkom. A ak sa niekto spýta, že či by existoval vôbec nejaký žiak, ktorý by proste chcel zanechať to prostredie, kde má partiu, kamarátov, zábavu, za domácu spoločnosť, tak odpoveď je veľmi jednoduchá. My sme teraz na výbore mali takúto hrubú 280-stranovú správu od Štátnej školskej inšpekcie a jedna z mnohých vecí v tejto nádherne spracovanej publikácii, ktorá ma až zamrazila, bola informácia, že existuje množstvo detí na základnej škole, ktoré sa dokonca boja chodiť do školy, a ako dôvod uviedli, že sú alebo že trpia niektorou formou šikany. Sám som to ako učiteľ zažil, zvlášť tzv. kyberšikana, keby tomu slabému jedincovi jeho spolužiaci začali robiť zo života peklo. Robili cez, cez fotoshop rôzne úpravy fotiek, ktoré ho absolútne dehonestovali, zosmiešňovali, a ak si človek predstaví, akým, akým neskutočným peklom si to dieťa musí prechádzať, tak ďakujem Bohu, že bude mať možno aj takejto voľby, že si povie, mami, oci, ja toto už nezvládam, prosím vás, naozaj poskytnite mi tú možnosť domáceho vzdelávania. Tak aj z toho pohľadu sa veľmi teším. Ďakujem. .
23. schôdza NR SR - 3.deň - A. dopoludnia
Dátum: 2021-01-28
Poslanec: Bubnár, Jozef (OĽANO)
Druh vystúpenia: Vystúpenie v rozprave

83. Ďakujem, pán predsedajúci. Páni poslanci, panie poslankyne, vážení prítomní, v súlade s § 73 zákona o rokovacom poriadku som bol určený za spravodajcu k návrhu uvedeného zákona (tlač 381). Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a Legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre vzdelávanie, vedu, mládež a šport. Za gestorský výbor navrhujem Výbor Národnej rady pre vzdelávanie, vedu, mládež a šport. Odporúčam, aby predmetný návrh zákona v druhom čítaní výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
23. schôdza NR SR - 3.deň - A. dopoludnia
Dátum: 2021-01-28
Poslanec: Bubnár, Jozef (OĽANO)
Druh vystúpenia: Vystúpenie s faktickou poznámkou

74. Ďakujem pekne za slovo. Kolega, áno, ďakujem ti aj za tvoj pohľad. Tento zákon, ktorý tu prekladáme, je pre mňa naozaj takou veľkou radosťou a povzbudením aj z toho dôvodu, že sme počas leta absolvovali množstvo stretnutí, rozhovorov so starostami, primátormi a s takými obavami sme prijímali tie informácie, ktoré nám dávali. A chcem teda poďakovať, že aj s kolegami zo SaS-ky, aj spolu s mojimi kolegami sa nám podarilo teda pripraviť túto veľmi potrebnú zmenu. Myslím si, že najhoršia vec sa môže človeku stať, ak mu niečo zovšednie. Je také staré porekadlo, že človek si neváži to, čo má, až kým to nestratí. A keď som bol malý a moja babka mi rozprávala o tom, že k obyčajnému večernému kúpeľu musela nanosiť asi tak 30 vedier vody, celý deň ho v nejakom kotli, proste to množstvo vody variť a až potom sa mohla umyť, tak som si povedal, že pánečky, dnes jeden obyčajný teplý kúpeľ stojí človeka možno tak päť minút a je to vďaka tomu progresu, ktoré ľudstvo proste aj v rámci budovania vodovodov už ukázalo. A myslím si, že práve to, že nám takéto veci zovšedneli, sa snažia využiť takéto rôzne špekulatívne skupiny ľudí. Takže ja som naozaj veľmi rád, že toto bude jasným signálom, že voda nie je všednou vecou, ako som to zažil v Austrálii v roku 2008, kde v štáte Viktória máte povolených 7 l teplej vody na hlavu v rodine na deň. Takže skutočne voda je komodita, ktorú si musíme vážiť a ktorá je našou budúcnosťou. Tak ďakujem veľmi pekne za slovo.
23. schôdza NR SR - 3.deň - A. dopoludnia
Dátum: 2021-01-28
Poslanec: Bubnár, Jozef (OĽANO)
Druh vystúpenia: Vystúpenie

4. Ďakujem za slovo. Vážený pán predsedajúci, pán minister, kolegovia, kolegyne, Výbor Národnej rady Slovenskej republiky pre vzdelávanie, vedu, mládež a šport podáva Národnej rade Slovenskej republiky správu o výsledku prerokovania návrhu na vyslovenie súhlasu s predĺžením platnosti Zmluvy o európskom spolupracujúcom štáte medzi Slovenskou republikou a Európskou vesmírnou agentúrou. Predseda Národnej rady Slovenskej republiky rozhodnutím č. 399 z 19. januára 2021 pridelil uvedený návrh na prerokovanie Výboru Národnej rady Slovenskej republiky pre vzdelávanie, vedu, mládež a šport, ktorý je zároveň aj gestorským výborom, a súčasne určil lehotu na jeho prerokovanie vo výbore. Výbor prerokoval predmetný návrh v stanovenej lehote. Iné výbory o návrhu zákona nerokovali. Výbor Národnej rady Slovenskej republiky pre vzdelávanie, vedu, mládež a šport prerokoval uvedený návrh a uznesením č. 62 z 26. januára 2021 odporúčal Národnej rade Slovenskej republiky vysloviť súhlas s predĺžením platnosti Zmluvy o európskom spolupracujúcom štáte medzi Slovenskou republikou a Európskou vesmírnou agentúrou. Gestorský výbor odporúča Národnej rade Slovenskej republiky, aby podľa čl. 86 písm. d) Ústavy Slovenskej republiky vyslovila súhlas s predĺžením platnosti zmluvy. Predmetná správa výboru o výsledku prerokovania návrhu bola schválená uznesením Výboru Národnej rady Slovenskej republiky pre vzdelávanie, vedu, mládež a šport z 26. januára 2021 č. 67. Týmto uznesením ma výbor zároveň poveril, aby som na schôdzi Národnej rady Slovenskej republiky informoval o výsledku rokovania gestorského výboru a predložil návrh na uznesenie Národnej rady Slovenskej republiky. Návrh na uznesenie Národnej rady Slovenskej republiky je prílohou tejto správy. Ďakujem, skončil som svoje vystúpenie.
18. schôdza NR SR - 9.deň - B. popoludní
Dátum: 2020-12-08
Poslanec: Bubnár, Jozef (OĽANO)
Druh vystúpenia: Vystúpenie s faktickou poznámkou

83. Ďakujem pekne za slovo. Kolega Miško aj všetci predkladatelia tohto zákona, samozrejme, tiež vám chcem poďakovať. Dnes je veľmi populárne, že také veľké firmy robia tzv. investície do startupov, teda do niečoho, čo má perspektívu do budúcnosti priniesť aj nejaké zisky, aj nakopnutie ekonomiky. A ja si myslím, že toto je jeden z takých malých krôčikov, pretože dnes sa boríme s jednou obrovskou katastrofou, a to je to, že dôchodok, starobný dôchodok nám poberá približne 1 300-tisíc ľudí a 2,5 mil. občanov pracuje a platí dane. To znamená, je to veľmi ťažko udržateľný systém, aby sme si mohli dlhé, dlhé roky dovoliť živiť našich dôchodcov, a teda jedno z riešení je podporovať tú natalitu, aby mladí ľudia sa nebáli mať deti, pretože tie budú budúcimi daňovými poplatníkmi. Čiže teda, kolegovia, okrem toho, že je to naozaj veľmi pekný prosociálny zákon, prorodinný, je to skutočne aj taká investícia štátu do toho, aby, aby sme mohli aj naďalej ako štát ekonomicky fungovať, a verím, že to je iba prvý krôčik k tomu, aby sme mladých ľudí motivovali zakladať si rodiny, mať tie detičky, ja ich mám už tri. Takže ja veľmi pekne ďakujem za takúto krásnu prorodinnú politiku, ktorú my v OĽANO aj v celej koalícii ukazujeme. Ďakujem veľmi pekne. (Potlesk.)
18. schôdza NR SR - 2.deň - A. dopoludnia
Dátum: 2020-11-25
Poslanec: Bubnár, Jozef (OĽANO)
Druh vystúpenia: Vystúpenie s faktickou poznámkou

58. Tak, kolega Potocký, takisto ti ďakujem za detailné vysvetlenie tejto problematiky, ktorá tu je. Ja mám naozaj obrovskú radosť z toho, že môžem byť podpísaný pod týmto návrhom zákona, pretože pre mňa je potešujúce, že jednak dokazuje to, že my poslanci akejkoľvek koaličnej strany vieme držať spolu a ide nám o skutočné dobro pre spoločnosť, za čo ďakujem aj Peťovi Cmorejovi. A napriek tomu, že som naozaj veľkým zástancom a podporovateľom súkromného vlastníctva, lebo ak je čestný a dobrý a šikovný podnikateľ, tak dokáže veci manažovať zrejme najlepšie zo všetkých možností, tak som presvedčený, že existujú komodity a produkty, ktoré nesmieme dať do rúk súkromným sektorom. Voda je takou najukážkovejšou položkou z tejto celej galérie možností, pretože bez všetkého dokáže človek žiť, dokážeme žiť bez mobilov, bez dovoleniek, ale nedokážeme žiť bez vody. A ja naozaj chcem poďakovať všetkým mojim poslancom a mojim kolegom za tento spoločný náš návrh, pretože je výsledkom naozaj aj tvrdej práce celého leta, kedy sme sa ako poslanci kontaktovali, chodili a organizovali stretnutia so zástupcami samospráv, primátormi, starostami a boli sme šokovaní z toho, čo sa naozaj deje a aké obavy vyplývajú z prebiehajúcich aktivít. Takže ja chcem veriť, že tento návrh zákona bude veľmi prospešný a ukážkový pre celú spoločnosť. Ďakujem pekne.
12. schôdza NR SR - 5.deň - A. dopoludnia
Dátum: 2020-09-23
Poslanec: Bubnár, Jozef (OĽANO)
Druh vystúpenia: Vystúpenie s faktickou poznámkou

92. Ďakujem za slovo. Pán poslanec, ty takisto ako ja pochádzaš z východu. Ja som z Vranova nad Topľou a tak tiež oceňujem, že táto téma ťa trápi rovnako ako mňa. Kiež by existovalo instantné, rýchle a ľahké riešenie problému investícií. No, ja sám mám rodinu, ktorá sa venuje logistike, špedícii a my žijeme tak absurdnú konzumnú dobu, že niekedy sa až sám čudujem, ako sa ľudskosť, veškerá ľudskosť vytratila z biznisu. A jednoducho žijeme dobu, kedy klient iba tlačí, že a musíš nám to rýchlo dodať, okamžite potrebujem súčiastky, ak nie, končím s tebou všetky zmluvy a tak ďalej. A ty si v tom prejave povedal, že sa vyhovárame teda na infraštruktúru. No, bohužiaľ, v tomto šialenom nastavení tohto konzumu je infraštruktúra čosi, čo, čo je totálne kľúčové a nosné, pretože ja neviem, len ak príde nedeľa, štátny sviatok, tie kamióny v podstate ani nemôžu premávať. A ak môžu, tak len mne osobným autom trvá momentálne cesta Bratislava – Vranov nad Topľou 6,5 hodiny. Čiže naozaj, toto je obrovská výzva a nezávidím kolegovi ministrovi Doležalovi, ktorého pokladám za veľkého odborníka, že musí zvládať tieto výzvy, ako, ako tú diaľnicu do Košíc do roku 2010 vybudovať. Je to, je to obrovská výzva. A možno by som ešte rozšíril túto diskusiu aj s ministrom hospodárstva, či možno by nebola lepšia cesta trošku motivačne ísť, že, ja neviem, dať nejaké výhody, že ten, kto sa rozhodne investovať práve v takýchto okresoch, naozaj, ja nie som odborník na ekonomiku, ale myslím si, že skôr motivačnou cestou by sa dali dosiahnuť nejaké zmeny. A ja verím, že raz sa nám to podarí a že tí Vranovčania a východniari budú mať... (Prerušenie vystúpenia časomerom.)
10. schôdza NR SR - 1.deň - B. popoludní
Dátum: 2020-07-23
Poslanec: Bubnár, Jozef (OĽANO)
Druh vystúpenia: Vystúpenie s faktickou poznámkou

82. Ďakujem pekne za slovo. Ja som veľmi taký zmierlivý typ človeka, ja naozaj nechcem, pán Blanár, nič vyťahovať, ja len chcem sa s vami fakt tak porozprávať jak chlap s chlapom, však jak sa na vás pozerám aj spredu, aj zboku, vyzeráte naozaj ako inteligentný človek a ja nerozumiem, prečo stále vyťahujete, že trináste dôchodky, že táto vláda nechce dať ľuďom trináste dôchodky. Moja zmierlivá duša naozaj dnes dostáva s roxorom po chrbte (povedané so smiechom), ale každopádne, pán Blanár, ja vám to skúsim povedať takto. Pred desiatimi rokmi som sa ženil, však vždy som bol dobrodruh (zasmiatie sa rečníka), ale my sme sa s manželkou rozhodli, že si budeme aspoň po tisíc eur ročne šetriť a raz, možno o päť rokov, si pôjdeme na nejakú vysnívanú dovolenku. Život sa nám vyvinul tak, že naša prvorodená dcérka v troch rokoch začala strašne krívať a diagnostikovali jej takú veľmi vážnu chorobu, ktorá sa volá Pertes, a všetky naše plány sa razom zmenili. Myslíte si, že sme tých 4-tisíc eur využili na dovolenku? Nie. Museli sme to minúť na kúpele, doktorov, medikamenty a všetko možné. Viete, svet sa od marca ocitol v takom Pertese, volalo sa to COVID, spadli všetky svetové ekonomiky a plány, ktoré sme mali, možno aj tie trináste dôchodky, za ktoré by som prvý hlasoval, všetko sa zrútilo, naše sny, naše túžby, na ktoré sme si sporili, ako domček z karát. Ja práve, naopak, obdivujem Milana Krajniaka, obdivujem Eda Hegera, ktorí aj v tomto ekonomickom marazme, v tejto agónii dokázali predsa nájsť cestu, ako sa dostať aspoň k nejakej ekvivalentnej zložke. Takže práve naopak, pán Blanár, ja si myslím, že je za čo ďakovať našim ministrom aj v téme trináste dôchodky. Toľko len som chcel povedať, ďakujem pekne. (Potlesk.)
8. schôdza NR SR - 2.deň - B. popoludní
Dátum: 2020-06-04
Poslanec: Bubnár, Jozef (OĽANO)
Druh vystúpenia: Vystúpenie s faktickou poznámkou

77. Ďakujem pekne za slovo. Pán poslanec Erik Tomáš, ja, ja som veľmi mierumilovný človek, ja sa nedokážem s nikým hádať a myslím, že raz v živote som sa pohádal iba s mojou svokrou (povedané so smiechom), ale ja chcem sa s vami naozaj porozprávať tak ľudsky. Ja som teraz tri roky učil v Humennom, vy ste v Humennom takisto, na jednej strednej škole a milujem túto oblasť nášho Slovenska, je nádherná, sú tam úžasní ľudia. Erik, vy ste pred chvíľočkou povedali, že je nás tu 95 a môžeme si robiť, čo chceme, ako chceme, to je naozaj pravda. Ja sa vás ale chcem spýtať, vy ste si tak niekedy sadli a urobili takú hĺbkovú analýzu, že ako k takej mystickej akty X udalosti vôbec došlo? Prečo tu 95 poslancov a zvlášť možno 53 poslancov za stranu Obyčajní ľudia sedí? No ja vám to poviem. Ono je to preto, že slovo politik sa tými rokmi v podstate zmenilo významovo na skorumpovaný, hajzel, mafián, človek, ktorému sa nedá veriť, a vo voľbách 29. februára 2020 sa ľudia postavili a povedali, že jednoducho dosť, už máme dosť tých ľudí v sakách, ktorí tu roky nás zavádzajú, klamú, korumpujú, a vyslovene si tam začali posielať ľudí z ulice. Povedali, Joži, choď tam ty, tebe veríme, proste urob nám konečne nejaký reštart krajiny. A ja si myslím, že my to tým ľuďom dlžíme, my im musíme dať to, čo chceli, a vec ako prokuratúra je čosi veľmi kľúčové, je to garancia spravodlivosti a toho, že z tých ľudí naozaj... Tak ďakujem za slovo. (Potlesk.)
6. schôdza NR SR - 5.deň - B. popoludní
Dátum: 2020-04-28
Poslanec: Bubnár, Jozef (OĽANO)
Druh vystúpenia: Vystúpenie s faktickou poznámkou

21. Ďakujem za slovo. Kolegovia, kolegyne, pán Sloboda, kolega, teda naozaj veľmi aj mňa potešil tvoj príspevok ohľadom týchto poukazov. Ja som učiteľ, alebo bol som učiteľ teda osem rokov. A to, čo tvrdí napríklad teda Svetová zdravotnícka organizácia, že až štvrtina detí na Slovensku teda vypije viac ako jeden a pol litra sladenej limonády, potom si teda ľahne k nejakým streamovacím službám ako Netflix, zoberie si do ruky mobil a robia rôzne sociálne siete. Samozrejme, to všetko narástlo, že máme 30 % teda detí, ktoré už sú buď na hranici obezity, alebo obézne sú. A ako riešenie, samozrejme, tohto problému, jeden z tých highlightov, z tých najefektívnejších je aktívny šport. Bohužiaľ, pochádzam teda z východu Slovenska, kde ľudia skutočne každú, každé euro, každý cent počítajú, a aj keď ich deti častokrát javia záujem, že by chceli aktívne hrať hokej, tenis, hockedy sa to naozaj tak finančne v rozpočte rodiny teda úplne minie akýmkoľvek snahám, a tak skutočne s obrovskou radosťou vítam, že v našom programovom vyhlásení vlády máme takýto prvok a že naše decká budú naozaj môcť aj vďaka tejto podpore viesť zdravý život, aktívny život. Takže ďakujem ti, kolega Rado, za tvoje vystúpenie a teším sa, až prídu tie konkrétne kroky, aby sme naozaj pomohli týmto ľuďom aj v tomto smere. Ďakujem pekne za slovo.
94. schôdza NR SR - 2.deň - B. popoludní
Dátum: 2023-06-14
Poslanec: Brisudová, Martina (-)
Druh vystúpenia: Vystúpenie s faktickou poznámkou

32. Ďakujem pekne za slovo, pán predsedajúci. Ja vždy v tomto pléne oceňujem to, keď sa vystúpi pokojne a argumentačne, a tiež si myslím, že súčasná vláda chce priniesť predovšetkým na našu politickú scénu pokoj a odbornosť. Aj preto oceňujem argumentačný tón nielen predchádzajúceho rečníka, ale aj argumentačný tón pána premiéra, ktorý sa nám niekoľkokrát prihovoril počas včerajšieho dňa. Som totiž presvedčená, že politická kultúra má v tomto pléne zákonnosti svoje miesto a že tiež by sme mali mať určitú mieru tolerancie k názorovej rozdielnosti, pretože politika na Slovensku to určite potrebuje. Je evidentné, že my ako poslanci Národnej rady máme naozaj rôzne preferencie a vidieť to aj z našich vystúpení. Je to predovšetkým naša hodnotová orientácia, ktorú považujeme za dôležitú a na základe toho hovoríme aj o našich postojoch k programovému vyhláseniu vlády. Myslím si, že súčasná vláda bude čeliť množstvu problémov, ktoré bude musieť riešiť, a ten najdôležitejší bude aj ten, aby naozaj kontinuálne odovzdala moc výkonu nastupujúcej vláde. Ja napríklad veľmi oceňujem, že kultúrno-etické otázky nie sú prioritou tejto vlády, pretože značne polarizujú slovenskú spoločnosť. Za veľmi dôležité problémy považujem to, že stúpajú nám ceny potravín, že tu máme menej rozvinuté regióny, že vždy by sme sa mali orientovať na ľudí, ktorí tú pomoc naozaj prioritne potrebujú. Programové vyhlásenie vlády možno nie je dokonalé, ale táto vláda stojí na začiatku svojej cesty a tak si myslím, že by sme jej mohli dať zelenú a to... (Prerušenie vystúpenia časomerom.)
90. schôdza NR SR - 13.deň - B. popoludní
Dátum: 2023-05-23
Poslanec: Brisudová, Martina (-)
Druh vystúpenia: Vystúpenie s faktickou poznámkou

204. Ďakujem pekne za slovo. Vypočuli sme si tu od jednej, aj druhej kolegyne mnoho superlatívov na Vysoké Tatry a musím povedať, že s tým súhlasím, pretože naozaj Vysoké Tatry sú významným klenotom Slovenska. Súčasne, tak ako povedali predrečníčky, prichádza sem veľké množstvo turistov. Vysoké Tatry sú aj miestom, kde sa pestujú rôzne športy, ale liečia sa tu dýchacie či iné ochorenia našich detí i dospelých. Tak udržateľnosť Vysokých Tatier je pre Slovensko skutočne kľúčová a súvisí to najmä s ich obrovským prírodným bohatstvom. Preto pomoc štátu pre Vysoké Tatry je v tejto súvislosti naozaj neodškriepiteľná. Som presvedčená, že to vedia predkladateľky, kolegyne Mária Šofranko i Janky Majorová Garstková i kolega Peťo Vons, pretože majú k Vysokým Tatrám geograficky blízko. Ale som presvedčená, že v tejto sále zákonnosti to naozaj vieme všetci, pretože k Vysokým Tatrám máme blízky, predovšetkým ľudsky. A myslím si, že aj o tomto je podpora tejto slovenskej samospráve. Ďakujem pekne za slovo.
90. schôdza NR SR - 13.deň - B. popoludní
Dátum: 2023-05-23
Poslanec: Brisudová, Martina (-)
Druh vystúpenia: Vystúpenie

190. Ďakujem pekne za slovo, pán predsedajúci. Vážené pani poslankyne, vážení páni poslanci, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajkyňu k návrhu zákona, tlač 1628. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa, ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady, Výbor Národnej rady pre financie a rozpočet a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, otvorte, prosím, všeobecnú rozpravu.